Третият в “Б” група изхвърли “Лудогорец” – Труд
Третият в “Б” група изхвърли “Лудогорец”
Третият в класирането на “Б” група “Локомотив” (Горна Оряховица) изхвърли с 1:0 от турнира за Купата на България шампиона “Лудогорец”. “Неприятно, срамно… Каквото и да кажа, ще е малко”, вдигна рамене след мача треньорът на най-скъпия отбор у нас Едуард Ераносян. Той пусна на терена 8 чужденци и само трима българи – вратаря Владислав Стоянов, защитника Александър Александров и “задължителния” играч под 21 г. Александър Василев. Звездната селекция от Разград не успя да вкара срещу бойкия и изцяло български горнооряховски тим, който нанесе удара си още в 4-тата минута с попадение на Иван Пенев след центриране. В последните 36 минути “Локомотив” играеше с човек по-малко след втори жълт картон на Йордан Апостолов.
“При първото нарушение получихме гол – коментира още Ераносян. – Единственото им стигане до вратата бе достатъчно. След като не сме спечелили, значи е заслужено. Заслужено отпадаме, което е срам за “Лудогорец”. Има ли загуба или загуба на точки, причината е у треньора. Аз не бягам от отговорност.”
“Срамна работа, нищо не ни оправдава”, добави изпълнителният директор Ангел Петричев. А треньорът на “Локомотив” и бивш национал Сашо Ангелов заяви: “Преди мача казах, че можем да направим бомба и я направихме.” Играчите му започнаха празненствата още в съблекалнята със студени бири.
“Лудогорец” отпада срамно за втори път през сезона след фиаското срещу молдовския “Милсами” в квалификациите на Шампионската лига през лятото, а след това се провали и за суперкупата срещу “Черно море”. В новата си история тимът от Разград е бил елиминиран за купата само от “Левски” и ЦСКА по веднъж и два пъти спечели трофея.